ವಿವಾಹಿತೆ ಜೊತೆ ಪರಾರಿಯಾದ ಪೊಲೀಸ್ ಕಾನ್ಸ್ಟೇಬಲ್ ಪೊಲೀಸ್ ಕಾನ್ಸ್ಟೇಬಲ್ವೊಬ್ಬ ವಿವಾಹಿತೆ ಜೊತೆ ಎರಡನೇ ಬಾರಿ ಪರಾರಿಯಾಗಿದ್ದಾನೆ. ಇದರಿಂದ ನೊಂದಿರುವ ಮಹಿಳೆಯ ಪತಿ ನನ್ನ ಹೆಂಡ್ತಿಯನ್ನು ಹುಡುಕಿಕೊಡಿ ಎಂದು ಜಿಲ್ಲಾ ಪೊಲೀಸ್ ವರಿಷ್ಟಾಧಿಕಾರಿಯ ಮೊರೆ ಹೋಗಿರುವ ವಿಚಿತ್ರ ಪ್ರಕರಣ ತಡವಾಗಿ ಬೆಳಕಿಗೆ ಬಂದಿದೆ. ಘಟನೆ ವಿವರ. ಮುಳ್ಳೂರು ಗ್ರಾಮದ ನಿವಾಸಿಯಾದ ನಾಗರಾಜಪ್ಪ ತನ್ನ ಇಬ್ಬರು ಮಕ್ಕಳ ವಿದ್ಯಾಭ್ಯಾಸಕ್ಕಾಗಿ ಕೊಳ್ಳೇಗಾಲ ಪಟ್ಟಣದ ಮಠದ ಬೀದಿ ಬಡಾವಣೆಯಲ್ಲಿ ಬಾಡಿಗೆ ಮನೆಯಲ್ಲಿ ಜೀವನ ನಡೆಸುತ್ತಿದ್ದಾರೆ. ಈ ನಡುವೆ ನಾಗರಾಜಪ್ಪಗೆ ಪೊಲೀಸ್ ಕಾನ್ಸ್ಟೇಬಲ್ ಹರೀಶ್ ಅವರ ಪರಿಚಯವಾಗಿದೆ. ನಾಗರಾಜಪ್ಪನ ಮನೆಗೆ ಆಗಾಗ ಹರೀಶ್ ಬರುತ್ತಿದ್ದು, ನಾಗರಾಜಪ್ಪನ ಪತ್ನಿ ಶಿಲ್ಪಾಳೊಂದಿಗೆ ವಿವಾಹೇತರ ಸಂಬಂಧ ಬೆಳೆಸಿಕೊಂಡಿದ್ದಾನೆ. ಹರೀಶ್ ವರ್ತನೆಯಿಂದ ಬೇಸತ್ತ ನಾಗರಾಜಪ್ಪ ತಕ್ಷಣ ಮನೆ ಬದಲಾವಣೆ ಮಾಡಿ ಪಟ್ಟಣದ ಜನನಿ ಆಸ್ಪತ್ರೆಯ ಸಮೀಪ ಬಾಡಿಗೆ ಮನೆಯೊಂದರಲ್ಲಿ ವಾಸವಿದ್ದರು. ಇಷ್ಟಕ್ಕೂ ಸುಮ್ಮನಿರದ ಹರೀಶ್ ಆ ಮನೆಗೂ ಬರತೊಡಗಿದ್ದಾನೆ. ಹರೀಶ್ ಗೃಹಿಣಿಯಿಂದ ಅಕ್ರಮವಾಗಿ 3 ಲಕ್ಷ ನಗದು ಮತ್ತು 44 ಗ್ರಾಂ ಚಿನ್ನಾಭರವಣವನ್ನು ಪಡೆದುಕೊಂಡಿದ್ದಾನೆ ಎಂದು ಆರೋಪಿಸಲಾಗಿದೆ. ಸ್ವಲ್ಪ ದಿನದ ಬಳಿಕ ಆಕೆಯನ್ನು ಕರೆದೊಯ್ದಿದ್ದಾನೆ. ಈ ಘಟನೆ ಬಗ್ಗೆ ಪಟ್ಟಣ ಪೊಲೀಸ್ ಠಾಣೆಗೆ ತಿಳಿಸಿದ್ದರು. ನಾಗರಾಜಪ್ಪ ಅವರನ್ನು ಸಂತೈಸಿದ ಪಿಎಸ್ಐ ರಾಜೇಂದ್ರ, ಗೃಹಿಣಿ ಕರೆದೊಯ್ದಿದ್ದ ಪೊಲೀಸ್ ಕಾನ್ಸ್ಟೇಬಲ್ನನ್ನು ಠಾಣೆಗೆ ಕರೆಯಿಸಿ ವಿಚಾರಣೆ ಮಾಡಿದ್ದಾರೆ. ವಿಚಾರಣೆ ಬಳಿಕ ಆಕೆಯನ್ನು ಪತಿಯೊಂದಿಗೆ ಕಳುಹಿಸಿಕೊಟ್ಟಿದ್ದಾರೆ. ಹರೀಶ್ನಿಂದ ಬರಬೇಕಾದ ಹಣ ಮತ್ತು ಚಿನ್ನವನ್ನು ಹಿಂದಿರುಗಿಸಲು ಕಾಲಾವಕಾಶ ನೀಡಿ ಮತ್ತೊಮ್ಮೆ ಈ ಘಟನೆ ನಡೆಸದಂತೆ ಹಿರಿಯ ಅಧಿಕಾರಿಗಳು ಎಚ್ಚರಿಕೆ ನೀಡಿದ್ದರು. ಇಷ್ಟಕ್ಕೂ ಸುಮ್ಮನಿರದ ಹರೀಶ್ ಮತ್ತದೇ ಚಾಳಿ ಮುಂದುವರೆಸಿದ್ದು, ಶಿಲ್ಪಾಳನ್ನು ಮತ್ತೆ ಕರೆದೊಯ್ದಿದ್ದಾನೆ. ಹರೀಶ್ ವರ್ತನೆಯಿಂದ ಬೇಸತ್ತ ನಾಗರಾಜಪ್ಪ ಈ ಸಂಬಂಧ ಚಾಮರಾಜನಗರ ಜಿಲ್ಲಾ ವರಿಷ್ಠಾಧಿಕಾರಿಗೆ ದೂರು ನೀಡಿದ್ದಾರೆ. ಮಂಡ್ಯ ಪೊಲೀಸ್ ವರಿಷ್ಠಾಧಿಕಾರಿಗೂ ದೂರನ್ನು ರವಾನಿಸಲಾಗಿದೆ. ಈ ಕುರಿತಂತೆ ಹಲಗೂರು ಪೊಲೀಸ್ ಠಾಣೆಯಲ್ಲೂ ಪ್ರಕರಣ ದಾಖಲಾಗಿದೆ. ಸದ್ಯ ಹರೀಶ್ ಮತ್ತು ನಾಗರಾಜಪ್ಪನ ಪತ್ನಿಯ ಪತ್ತೆಗೆ ಹಲಗೂರು ಪೊಲೀಸರು ಮುಂದಾಗಿದ್ದಾರೆ.